REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11Broj 06-2/279-21

28. jun 2021. godine

B e o g r a d

ZAPISNIK

35. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 28. JUNA 2021. GODINE

Sednica je počela u 12,10 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Zoran Bojanić, Nikola Jolović, Duško Tarbuk, Olivera Pešić, Boban Birmančević, Bratimir Vasiljević, Ana Čarapić, Vladimir Marinković i Milorad Mijatović.

Sednici su prisustvovali zamenici članova Odbora: Velibor Milojičić (zamenik Gorana Kovačevića), Uglješa Marković (zamenik Dušana Bajatovića) i Rozalija Ekres (zamenik Zoltana Peka).

Sednici nisu prisustvovali članovi Odbora: Sonja Vlahović, Ljiljana Kuzmanović Vujaković, Vojislav Vujić, kao ni njihovi zamenici.

Sednici su prisustvovali predstavnici Ministarstva finansija Saša Stevanović, državni sekretar, Milica Jovanović, pomoćnik ministra, i Ana Tripović, direktor Uprave za javni dug.

Na predlog predsednika, Odbor je, jednoglasno **(13 narodnih poslanika je glasalo „za“), utvrdio** sledeći

D n e v n i r e d:

- Usvajanje zapisnika sa 33. i 34. sednice Odbora;

1. Razmatranje Fiskalne strategije za 2022. godinu sa projekcijama za 2023. i 2024. godinu, koju je podnela Vlada (broj 400-976/21 od 4. juna 2021. godine);
2. Razmatranje Predloga zakona o potvrđivanju Finansijskog ugovora Gasni interkonektor Niš – Dimitrovgrad – Bugarska (granica) između Republike Srbije i Evropske investicione banke, koji je podnela Vlada (broj 011-1095/21 od 17. juna 2021. godine);
3. Razmatranje Predloga zakona o potvrđivanju Ugovora o kreditnom aranžmanu br. 0020008959 koji se odnosi na neobezbeđeni zajam do iznosa od 431.685.732,79 evra uz garanciju UKEF u cilju finansiranja određenih građevinskih usluga od strane Bechtel Enka UK Limited, koji posluje u Srbiji preko Bechtel Enka UK Limited Ogranak Beograd za potrebe privrednog društva „Koridori Srbije" d.o.o. Beograd u vezi sa izgradnjom infrastrukturnog koridora autoputa E-761 deonice Pojate-Preljina (Moravski koridor) između Republike Srbije koju zastupa Vlada Republike Srbije, postupajući preko Ministarstva finansija kao Zajmoprimca i J.P. MORGAN AG kao Agenta i JPMORGAN CHASE BANK, N.A., LONDON BRANCH kao Aranžera i JPMORGAN CHASE BANK, N.A., LONDON BRANCH kao Prvobitnog zajmodavca, koji je podnela Vlada (011-1094/21 od 17. juna 2021. godine).

Pre prelaska na rad po utvrđenim tačkama dnevnog reda, **Odbor je,** jednoglasno (13 narodnih poslanika je glasalo „za“), **bez primedbi,** usvojio zapisnike sa 33. i 34. sednice Odbora.

Odbor je, jednoglasno (13 narodnih poslanika je glasalo „za“), **u**svojio predlog predsednika Odbora da se, radi efikasnijeg rada Odbora, o tačkama dnevnog reda 2. i 3. vodi zajednički jedinstveni pretres, u skladu sa članom 76. Poslovnika, a da se, potom, o svakoj tački dnevnog reda Odbor posebno izjasni.

**PRVA TAČKA DNEVNOG REDA: Razmatranje Fiskalne strategije za 2022. godinu sa projekcijama za 2023. i 2024. godinu**

Saša Stevanović, državni sekretar Ministarstva finansija, predstavio je glavne akcente Fiskalne strategije za 2022. godinu sa projekcijama za 2023. i 2024. godinu, naglašavajući da se predviđa postepena stabilizacija javnih finansija i usmeravanje fiskalnog prostora na javne investicije u cilju oporavka i rasta privrede. Istakao je da je Vlada opredeljena u vođenju odgovorne i predvidive fiskalne politike koja je sinhronizovana sa monetarnom politikom Narodne banke Srbije i da ostaje fokusirana na saniranje posledica epidemije izazvane korona virusom, kao i na lociranje novih izvora rasta. Kumulativna stopa rasta u periodu za koji se donosi Fiskalna strategija bi iznosila 12,5% i biće vođena primarno rastom domaće tražnje i, sa oporavkom globalne trgovine, dodatno podržana pozitivnim doprinosom neto izvoza.

Državni sekretar je naglasio da će se nastaviti usklađivanje rasta plata i penzija po švajcarskoj formuli, koja podrazumeva uvećanje penzija koje je jednako zbiru polovine stope rasta prosečne zarade i polovine stope rasta potrošačkih cena, kao i da će prosečna indeksacija u narednom periodu iznositi između pet i šest procenata. Takođe je istakao da će posebna pažnja biti usmerena na rast kapitalnih investicija države u narednom periodu, da su planirana ulaganja u infrastrukturu na svim nivoima, ali i u zdravstvo, zaštitu životne sredine, prosvetu, kulturu, odbranu i druge oblasti koje predstavljaju najvažnije funkcije države.

Saša Stevanović je istakao i da su makroekonomski fiskalni rizici detaljno razrađeni u ovom dokumentu, kao i da su prisutne neizvestnosti toka i trajanja pandemije, brzine masovne imunizacije, način i brzina oporavka globalne privrede, potrebe za dodatnom pomoći privredi i brojne obaveze koje mogu proisteći iz implicitnih i eksplicitnih garancija države kao podrška privredi u toku pandemije.

Takođe je naglasio da Narodna banka Srbije i Fiskalni savet, na osnovu datog mišljenja, podržavaju politiku Vlade, odnosno makrekonomske pokazatelje koji su definisani, podržavaju iznos kapitalnih projekata, ali i da postoji par primedbi koje se odnose na reformu plata zaposlenih u javnom sektoru, na zanemarene fiskalne rizike koji se mogu kvantifikovati, kao što su sudski sporovi i lokalne samouprave, i na nedovoljno utemeljen plan unapređenja struktura subvencija.

U diskusiji je učestvovao narodni poslanik Milorad Mijatović.

Odbor je, jednoglasno (sa 14 glasova „za“), odlučio da Vladi da pozitivno mišljenje na Fiskalnu strategiju za 2022. godinu sa projekcijama za 2023. i 2024. godinu.

**DRUGA I TREĆA TAČKA DNEVNOG REDA: Zajednički jedinstveni pretres predloženih zakona**

Ana Tripović, direktor Uprave za javni dug, obrazložila je Predlog zakona o potvrđivanju Finansijskog ugovora Gasni interkonektor Niš – Dimitrovgrad – Bugarska (granica) između Republike Srbije i Evropske investicione banke, navodeći da je ukupna vrednost projekta 85,5 miliona evra. Evropska investiciona banka odobrila je zajam od 25 miliona evra, 49,6 miliona bespovratno sufinansira EU iz IPA fondova), dok će se ostatak troškova pokrivati iz budžeta Republike Srbije i sopstvenih sredstava JP „Srbijagas" Novi Sad.

U nastavku je obrazložila Predlog zakona o potvrđivanju Ugovora o kreditu za izgradnju Moravskog koridora, navodeći da je to jedna od najznačajnijih saobraćajnica koja povezuje centralne delove Republike Srbije sa dva najvažnija putna pravca, Koridorom 10 i 11, kao i da će izgradnjom ove saobraćajnice biti povećana dostupnost opštinskim centrima, privrednim zonama i turističkim destinacijama. Istakla je da za ovaj deo kredita u iznosu od 431.685.732,79 evra Izvozna kreditna agencija Velike Britanije (UKEF) daje sveobuhvatnu garanciju za politički i trgovinski rizik u pogledu glavnice i kamate koje će dospevati na plaćanje u sklopu kreditnih sredstava odobrenih od strane JP Morgan Chase, National Association, London Branch.

U diskusiji je učestvovo narodni poslanik Vladimir Marinković.

Posle objedinjene rasprave o predlozima zakona, prisupilo se izjašnjavanju o predlozima zakona pojedinačno.

**DRUGA TAČKA DNEVNOG REDA**: **Predlog zakona o potvrđivanju Finansijskog ugovora Gasni interkonektor Niš – Dimitrovgrad – Bugarska (granica) između Republike Srbije i Evropske investicione banke**

Na osnovu člana 156. stav 3. Poslovnika Narodne Skupštine, Odbor je, jednoglasno ( 14 narodnih poslanika je glasalo „za“), odlučio da podnese sledeći

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Finansijskog ugovora Gasni interkonektor Niš - Dimitrovgrad - Bugarska (granica) između Republike Srbije i Evropske investicione banke.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

**TREĆA TAČKA DNEVNOG REDA**: **Predlog zakona o potvrđivanju Ugovora o kreditnom aranžmanu br. 0020008959 koji se odnosi na neobezbeđeni zajam do iznosa od 431.685.732,79 evra uz garanciju UKEF u cilju finansiranja određenih građevinskih usluga od strane Bechtel Enka UK Limited, koji posluje u Srbiji preko Bechtel Enka UK Limited Ogranak Beograd za potrebe privrednog društva „Koridori Srbije" d.o.o. Beograd u vezi sa izgradnjom infrastrukturnog koridora autoputa E-761 deonice Pojate-Preljina (Moravski koridor) između Republike Srbije koju zastupa Vlada Republike Srbije, postupajući preko Ministarstva finansija kao Zajmoprimca i J.P. MORGAN AG kao Agenta i JPMORGAN CHASE BANK, N.A., LONDON BRANCH kao Aranžera i JPMORGAN CHASE BANK, N.A., LONDON BRANCH kao Prvobitnog zajmodavca**

Na osnovu člana 156. stav 3. Poslovnika Narodne Skupštine, Odbor je, jednoglasno (14 narodnih poslanika je glasalo „za“), odlučio da podnese sledeći

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju ugovora o kreditnom aranžmanu br. 0020008959 koji se odnosi na neobezbeđeni zajam do iznosa od 431.685.732,79 evra uz garanciju UKEF u cilju finansiranja određenih građevinskih usluga od strane Bechtel Enka UK Limited, koji posluje u Srbiji preko Bechtel Enka UK Limited Ogranak Beograd za potrebe privrednog društva „Koridori Srbije" d.o.o. Beograd u vezi sa izgradnjom infrastrukturnog koridora autoputa E-761 deonice Pojate-Preljina (Moravski koridor) između Republike Srbije koju zastupa Vlada Republike Srbije, postupajući preko Ministarstva finansija kao Zajmoprimca i J.P. MORGAN AG kao agenta i JPMORGAN CHASE BANK, N.A., LONDON BRANCH kao Aranžera i JPMORGAN CHASE BANK, N.A., LONDON BRANCH kao Prvobitnogzajmodavca.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

Sednica Odbora je završena u 13,00 časova.

Sednica je tonski snimana.

SEKRETAR PREDSEDNIK

Tijana Ignjatović dr Aleksandra Tomić